
הכנסת העשרים
מושב רביעי
<פרוטוקול מס' 519>
מישיבת ועדת החוקה, חוק ומשפט
יום שלישי, ט"ו בטבת התשע"ח (02 בינואר 2018), שעה 12:00
<סדר היום:>
<הצעת חוק בתי המשפט (תיקון מס' 81) (הקמת מחלקה כלכלית בבית המשפט המחוזי בחיפה), התשע"ח–2017 (מ/1162) – הכנה לקריאה שנייה ושלישית.>
נכחו:

<חברי הוועדה:> 
ניסן סלומינסקי – היו"ר
ענת ברקו
<מוזמנים:> 
	עו"ד במח' ייעוץ וחקיקה, משרד המשפטים 
	–
	לירון בנית ששון

	היועץ המשפטי, רנ"ע, משרד האוצר 
	–
	אמיר וסרמן

	סגנית מנהל מח' השקעות, רנ"ע, משרד האוצר 
	–
	שרה קנדלר

	עו"ד, ה. בתי המשפט 
	–
	שירי לנג

	נשיא לשכת רואי חשבון 
	–
	יזהר קנה

	יועצת משפטית, לשכת רואי חשבון 
	–
	עדי גרינבאום

	מנהלת בנקים לא מעל לחוק 
	–
	אליסה דברה


<ייעוץ משפטי: >
נעמה מנחמי
<מנהל/ת הוועדה:>
אסף פרידמן
<רישום פרלמנטרי:>
ירון קוונשטוק
<הצעת חוק בתי המשפט (תיקון מס' 81) (הקמת מחלקה כלכלית בבית המשפט המחוזי בחיפה), התשע"ח–2017 (מ/1162) – הכנה לקריאה שנייה ושלישית>
<היו"ר ניסן סלומינסקי:>
צהריים טובים, אנחנו עוברים להצעת חוק בתי המשפט (הקמת מחלקה כלכלית בבית המשפט המחוזי בחיפה). לירון, את מובילה? אז צהריים טובים לחבריי, חברי הכנסת, לנציגי הממלכה, וליזהר, נשיא לשכת רואי החשבון. מי אתה?
<אמיר וסרמן:>
אמיר וסרמן מרשות ניירות ערך.

<היו"ר ניסן סלומינסקי:>
אה, בסדר גמור. אז תודה. רשות ניירות ערך זה נקרא האוצר, נכון?

<אמיר וסרמן:>
אנחנו תאגיד נפרד מהאוצר.
<היו"ר ניסן סלומינסקי:>
כן, אבל זה מייצג את האוצר? טוב, אז, לירון, הכדור אצלך.
<לירון בנית ששון:>
אני אתן רקע ממש קצרצר לתיקון. במטרה לייעל ולשכלל את האכיפה הפלילית, המנהלית והאזרחית בעניינים כלכליים, בשנת 2010 תוקן חוק בתי המשפט, ונקבע בו כי עניינים כלכליים יהיו בסמכות בתי המשפט המחוזיים. כמו כן, הוקמה מחלקה כלכלית בבית המשפט המחוזי בתל אביב-יפו, שהיא מורכבת מהרכב קבוע של שופטים מקצועיים ובעלי מומחיות, שבפניהם נדונים - - -
<היו"ר ניסן סלומינסקי:>
כמה שופטים יש בתל אביב?
<לירון בנית ששון:>
שלושה.
<ענת ברקו (הליכוד):>
זה מספיק?
<לירון בנית ששון:>
כן.

<היו"ר ניסן סלומינסקי:>
וכמה תיקים?
<שירי לנג:>
בשנת 2016, אני חושבת, נפתחו כ-225 תיקים כלכליים במחלקה הכלכלית בתל אביב.
<היו"ר ניסן סלומינסקי:>
הבנתי. יפה.

<לירון בנית ששון:>
אז לאור בעצם הניסיון המוצלח בפעילות המחלקה הכלכלית בתל אביב, גם המהירות שבהן ניתנות ההחלטות האלה, מוצע כעת - - -

<ענת ברקו (הליכוד):>
מה סדר הגודל של הזמנים שניתנת הפסיקה?
<לירון בנית ששון:>
נראה לי 13 חודשים.

<היו"ר ניסן סלומינסקי:>
13.1.

<לירון בנית ששון:>
אז מוצע בעצם כעת להקים מחלקה כלכלית גם בבית המשפט המחוזי בחיפה, שגם בה יכהנו שופטים בעלי מקצועיות ומומחיות שנדרשת להכרעה בעניינים כלכליים. כאשר המחלקה הזאת תשרת הלכה למעשה את הציבור ובכלל את החברות שמקום עיסוקן בעיר חיפה.
<היו"ר ניסן סלומינסקי:>
לירון, אני יכול לראות בזה מגמה ברוכה של משרד המשפטים, הנהלת בתי המשפט, ואולי משרדים אחרים, שעכשיו ילכו ויפתחו בכל אזור בית משפט כלכלי, לדוגמה ירושלים, באר שבע וכו', או שזה אירוע חד פעמי?
<לירון בנית ששון:>
כרגע הייתה הצדקה ספציפית - - -
<היו"ר ניסן סלומינסקי:>
זאת שאלה מכשילה, אז תיזהרי.

<לירון בנית ששון:>
היו מספר שיקולים שבגינם הוחלט להקים בחיפה ספציפית. אחד זה היה שיקול של מדיניות של הממשלה לפתח את הצפון.
<היו"ר ניסן סלומינסקי:>
את רוצה להגיד שאין לממשלה מדיניות לפתח את הדרום?
<לירון בנית ששון:>
יכול להיות שכן. אבל בנוסף, הייתה הצדקה נוספת, שהיא הייתה נדבך נוסף שהצדיק את המהלך הזה, ובעצם זה נתונים שהראו שיש היקף די משמעותי של הליכים בין חברות שמתנהלים בבתי המשפט בחיפה. בדקו את זה בהשוואה לתל אביב, לירושלים ולדרום, וראו שבאמת - - -
<היו"ר ניסן סלומינסקי:>
בחיפה יש יותר מאשר ירושלים?
<שירי לנג:>
כן.

<היו"ר ניסן סלומינסקי:>
וואו.

<ענת ברקו (הליכוד):>
כל הצפון.

<שירי לנג:>
ניסינו לעשות איזושהי הערכה של היקף הפעילות הכלכלית במחוזות השונים. והדרך שחשבנו שיכולה לתת איזושהי אינדיקציה זה מספר התביעות שבהן מוגשת תביעה על ידי חברה נגד חברה. כמובן שבתוך זה נכנסים גם דברים שהם לא כלכליים לפי החוק, אבל זה נותן איזושהי אינדיקציה. במקום שבו יש הרבה פעילות של חברות - - - 

<היו"ר ניסן סלומינסקי:>
ובפרטיים זה לא שייך? זה גם חל על פרטיים, לא? אדם פרטי שיש לו. רק על חברות?
<שירי לנג:>
לא רק על חברות, אבל בעצם במקום שבו יש הרבה חברות שפועלות, אז יש גם יותר עניינים כלכליים. זאת הייתה הנחת המוצא. ועשינו איזושהי בדיקה וראינו שאחרי מחוז תל אביב המחוז הבא הוא מחוז חיפה, ואחריו ירושלים ואחר כך - - -
<ענת ברקו (הליכוד):>
אבל כל פעם שתצטרכו להוסיף עוד מחוז, נגיד ירושלים – עוד תיקון חקיקה?
<שירי לנג:>
אם אנחנו רוצים באמת להקים מחלקה ייעודית אז זה מחייב תיקון חקיקה.

<היו"ר ניסן סלומינסקי:>
כן, אני מעדיף שזה יהיה ככה.
<ענת ברקו (הליכוד):>
כן? זה יותר טוב?

<היו"ר ניסן סלומינסקי:>
שנוכל לבדוק.

<שירי לנג:>
זה לא אומר שבתי המשפט המחוזיים האחרים לא מקיימים דיונים בהליכים כלכליים.
<היו"ר ניסן סלומינסקי:>
מה הצפי של תיקים שיהיו בחיפה?
<שירי לנג:>
אין לנו יכולת להעריך כי אין לנו נתונים על זה, למען האמת. אין לנו נתונים על כמה תיקים כלכליים נידונים היום במחוזי חיפה, מאחר שאין לי סיווג ספציפי לתיק כזה. בתל אביב יש לי כן סיווג כזה, כי אני צריכה אותו כדי לנתב את התיקים האלה למחלקה הכלכלית.
<ענת ברקו (הליכוד):>
מה, אין סיווג של תיקים לפי נושאים?
<שירי לנג:>
יש לנו תיק אזרחי.

<ענת ברקו (הליכוד):>
אדוני, אם הם רוצים נגיד לעשות קטגוריות ולדעת במה דנו, אז אין - - -
<שירי לנג:>
יש לנו את הסיווגים - - -
<היו"ר ניסן סלומינסקי:>
הרי בתל אביב, לפני שפתחתם את המחלה הכלכלית, אז ודאי שעשיתם בדיקה כדי לראות אם יש צורך וכו'. וידעתם לסווג את הדיונים שהיו, כמה דיונים מתוכם נכנסים בהגדרה של המחלקה הכלכלית וכמה לא, וזה היה לכם הצדקה כדי לפתוח. אז אני מניח שגם פה בצפון ודאי שעשיתם דבר כזה. זה לא דבר קשה כל כך לעשות, לדעת בין פלילי לכלכלי.
<שירי לנג:>
אז שוב, הדרך שבה עשינו את זה זה כפי שאמרתי קודם. ניסינו לבדוק כמה תביעות מוגשות בין חברות, חברה מגישה נגד חברה, מתוך הנחה שזה מלמד על היקף הפעילות הכלכלית באותו מחוז. ובאמת מצאנו שאחרי מחוז תל אביב מחוז חיפה הוא זה עם הפעילות הענפה. 
<היו"ר ניסן סלומינסקי:>
בוא נשאל יותר מזה. את זה אתם בטח יכולים לדעת. הרבה מאזור הצפון מגיעים בעל כורחם לתל אביב, לבית המשפט הכלכלי מה שנקרא?
<שירי לנג:>
לא בהכרח, כי שוב, חשוב לציין שכבר כיום כל בתי המשפט המחוזיים בארץ מוסמכים לדון בעניינים הכלכליים. פשוט בתל אביב, כאשר יש תיק שהוא בסמכות המקומית של תל אביב, הוא מנותב ספציפית לשופטי המחלקה הכלכלית. אבל עדיין זה לא אומר שתושבי חיפה נדרשים להגיע לתל אביב כדי לקיים דיון - - -
<היו"ר ניסן סלומינסקי:>
אז מה המיוחד בזה שנגיד שיש מחלקה כלכלית? אם בין כה וכה שופטים יכולים לדון באותו תיק, אז מה המיוחד שאני נותן לו איזה מין טייטל כזה של - - -
<שירי לנג:>
אז קודם כול, ברמה ההצהרתית, אנחנו מצהירים פה לציבור שכן יש פה מחלקה שמוקמת עם שופטים ייעודיים, שיש להם את המומחיות בתחום הזה. וגם ברגע שאנחנו מקימים שם את המחלקה הכלכלית, אנחנו יכולים להבטיח שתיק שהוא בסמכות מקומית של מחוז חיפה, ינותב לשופטים שיש להם את ההתמחות בנושא. כיום הניתוב נעשה לי שיקול דעת של נשיא.
דבר נוסף, יש מקרים שבהם יש סמכות מקבילה, שבהתאם לכללי הסמכות המקומית הסמכות נתונה גם לבית משפט מחוזי בתל אביב וגם לחיפה. והיום יש נטייה לאנשים להגיש את התיקים האלה בתל אביב, כי הם מעדיפים שזה יגיע לשופטים שיש להם את המומחיות.
<היו"ר ניסן סלומינסקי:>
אז זה מה ששאלתי, אם אתם יודעים לעשות את ההבחנה. אלה שעכשיו יהיו בצפון, שעד עכשיו מגיעים לתל אביב.
<שירי לנג:>
לא עשינו את הבדיקה הזאת של לפי מקום מגורי התובע.
<היו"ר ניסן סלומינסקי:>
נאמר ככה: יש מערכות מקבילות לבית משפט כלכלי שהיום מפותחות, וכתוצאה מזה אתם רוצים לנתב אותם חזרה לבית המשפט? לדוגמה הולכים היום, אין בית משפט כלכלי, אז במקום ללכת לבית משפט הולכים לבוררויות או לכל מיני דברים כאלו או למגשרים או אני לא יודע למה, ופותרים את זה בלי בית משפט. יכול להיות שיש הרבה כאלה דברים? 
<שירי לנג:>
אני מניחה שתחום של בוררות הוא תחום שגם יש לו נגיעה לתיקים הכלכליים. לגבי גישורים זה גישור מהות, שמערכת בתי המשפט מפעילה, הוא מתקיים רק בבתי משפט שלום, הוא לא מתקיים בבתי המשפט המחוזיים.
<היו"ר ניסן סלומינסקי:>
הנטייה שלכם, שיהיו כמה שיותר בוררויות ולא יזדקקו לבית משפט? או שהפוך, אתם רוצים למשוך אותם חזרה לבית המשפט?

<לירון בנית ששון:>
אני חושבת שדווקא בתחום הזה חשובה יצירת הוודאות. ולכן בתחום הזה הספציפי של הדינים הכלכליים כן היינו רוצים דווקא לפתוח את הגישה למתדיינים, כדי שהם כן יוכלו לקבל שופטים מומחים וכן יבחרו לדון בהקשרים האלה. שוב, כדי שתהיה פסיקה אחידה, ובאמת נוכל להגביר את הוודאות בתחום הזה. אז לכן בעיניי גם הרחבה כזאת של הקמת מחלקה כלכלית בחיפה בעצם תגדיר ודאות מהסוג הזה, וכן תתמרץ צדדים להתדיין בבית המשפט בנושאים הכלכליים.
<היו"ר ניסן סלומינסקי:>
אתם תזכרו את הטיעון הזה גם כשפעם נגיע לבוררות בדברים של משפט עברי למשל, שבמקום שיעשו את הבוררות מחוץ לבתי הדין הפורמליים של המדינה, לנסות להכניס אותם לתוך בתי הדין של המדינה? גם שמה יהיה לכם את הטיעון הזה?

<לירון בנית ששון:>
השאלה אם גם שמה יש את אותו צורך של הגברת הוודאות בתחום מסוים? לתחום הכלכלי יש השלכות מאוד גדולות על המשק ועל המדינה. אני לא יודעת לומר לך ספציפית בהקשר של המשפט העברי בבתי הדין הרבניים.

<היו"ר ניסן סלומינסקי:>
טוב. אז עכשיו אתם רוצים? תקריאו. אני אתן לדבר עוד מעט למי שירצה. אבל איך נעשה את זה? אתם תקריאו את החוק? הוא קצר?
<לירון בנית ששון:>
די קצר.

<היו"ר ניסן סלומינסקי:>
רק רגע, עוד שאלה אחת אולי. לכשתקום המחלקה הזאת, האם עדיין יישארו דברים שהם יהיו בתל אביב ולא יוכלו – נניח תושב חיפה, למרות הכול יצטרך לנסוע לתל אביב ולא יוכל לעשות את זה בחיפה?
<לירון בנית ששון:>
כן, עניינים כלכליים מנהליים, אותם כן הותרנו.

<היו"ר ניסן סלומינסקי:>
מה זה?

<לירון בנית ששון:>
זה עתירות מנהליות על החלטות של הרשות לניירות ערך, של הבורסה.

<ענת ברקו (הליכוד):>
זה יהיה רק בתל אביב?

<לירון בנית ששון:>
זה יהיה רק בתל אביב. בעצם מדובר, לפי בדיקה שעשינו, במספר מאוד מאוד מועט של תיקים, שיש כבר היום ממש ספורים.

<ענת ברקו (הליכוד):>
כמה?

<לירון בנית ששון:>
חמישה תיקים סך הכול. והיה נראה לנו נכון להמשיך לרכז את זה בתל אביב. בשל המומחיות שכבר נצברה בתיקים האלה אין טעם להרחיב את זה גם לחיפה.

<היו"ר ניסן סלומינסקי:>
דיברו נדמה לי פעם שגם תהיה איזו בורסה בחיפה, לא? חוץ מלונדון.

<קריאה:>
כן.

<היו"ר ניסן סלומינסקי:>
דיברו פעם, נכון?

<קריאה:>
דיברו על זה, כן.

<היו"ר ניסן סלומינסקי:>
ואז יכול להיות שיעשו שינוי פה. כי אם גם תהיה בורסה שמה, אז בטח שיהיה צורך.

<ענת ברקו (הליכוד):>
קודם נחכה שתהיה בורסה.

<היו"ר ניסן סלומינסקי:>
טוב, אז בואו נקריא, ואחר כך ניתן לאנשים לשאול שאלות אם הם ירצו.

<לירון בנית ששון:>
	תיקון סעיף 40
	1.
	בחוק בתי המשפט [נוסח משולב], התשמ״ד–1984 (להלן – החוק העיקרי), בסעיף 40(6), במקום ״כמשמעותו בסעיף 42ב״ יבוא ״כהגדרתו בסעיף 42א״.


	
	2.
	בסעיף 42א לחוק העיקרי, אחרי ההגדרה ״חוק תובענות ייצוגיות״ יבוא: 
״״עניין כלכלי״ – כמשמעותו בסעיף 42ב;
״עניין כלכלי-מינהלי״ - כמשמעותו בסעיף 42ג;״.


	
	3.
	בסעיף 42ד לחוק העיקרי –

(1) בכותרת השוליים, במקום ״בבית המשפט המחוזי״ יבוא ״בבתי המשפט המחוזיים״

ואחרי ״בתל אביב-יפו״ יבוא ״ובחיפה״;
(2) בסעיף קטן (א), אחרי ״בתל-אביב-יפו״ יבוא ״ובבית המשפט המחוזי בחיפה״.


	
	4.
	בסעיף 42ה לחוק העיקרי –

(1) במקום סעיף קטן (א) יבוא:


	
	
	
	״(א) עניין כלכלי שבסמכות בית המשפט המחוזי בתל אביב-יפו או שבסמכות בית המשפט המחוזי בחיפה יידון לפני שופטי המחלקה הכלכלית בבית המשפט המחוזי המוסמך כאמור; ואולם עניין כלכלי כאמור בסעיף 42ב(א)(1)(ו) יידון לפני שופטי המחלקה הכלכלית באחד מבתי המשפט המחוזיים כאמור, אף אם הוא בסמכות בית משפט מחוזי אחר.



	
	
	
	(או) עניין כלכלי מינהלי יידון לפני שופטי המחלקה הכלכלית בבית המשפט המחוזי בתל אביב-יפו.";


	
	
	(2) בסעיף קטן(ב), אחרי ״המחלקה הכלכלית״ יבוא ״בבית המשפט המחוזי בתל אביב-יפו״ והמילים ״כאמור בסעיף קטן(א)(2)״ – יימחקו;


	
	
	(3) בסעיף קטן(ג)(1), במקום ״לפי סעיף קטן (א)״ יבוא ״לפי סעיפים קטנים(א) או (א1)״.



5 – תיכף נרצה לדבר על הסעיף הזה.

	תחילה ותחולה
	5.
	תחילתו של חוק זה 30 ימים מיום פרסומו (בסעיף זה – יום התחילה) והוא יחול על הליכים בעניין כלכלי או בעניין כלכלי-מינהלי שהוגשו ביום התחילה ואילך;
לעניין זה –

״עניין כלכלי״ – כמשמעותו בסעיף 42ב לחוק העיקרי;
״עניין כלכלי-מינהלי – כמשמעותו בסעיף 42ג לחוק העיקרי.



לגבי סעיף התחילה - - -
<היו"ר ניסן סלומינסקי:>
רגע, לפני שנגיע אליו, אתן לך עוד, יש לי עוד רק שאלה. נניח שאנחנו מאשרים את זה, האם המשמעות היא שמקבלים תוספת של עוד שופטים או שהשופטים שנמצאים מקבלים איזה הכשרה או שהם מכשירים את עצמם, אבל הסך הכול הכולל של השופטים לא משתנה?
<לירון בנית ששון:>
מקבלים עוד שני תקנים של שופטים.
<ענת ברקו (הליכוד):>
כלכלנים? רואי חשבון? זה תנאי בשביל התפקידים האלה?
<לירון בנית ששון:>
לא.

<היו"ר ניסן סלומינסקי:>
שופט? מתי היה לו זמן להיות כלכלן? כלכלן בכ' או בק'?
<ענת ברקו (הליכוד):>
היום מאוד מאוד מקובל, שלימודי משפטים באים גם עם הרבה מאוד דברים אחרים, כולל כלכלה, כולל ראיית חשבון.
<נעמה מנחמי:>
בסעיף 42ד מוגדר שנשיא בית המשפט העליון, בהתייעצות עם נשיאי בתי המשפט המחוזיים הנוגעים בדבר, יקבע שופטים של בית משפט מחוזי שהם בעלי ידע וניסיון מקצועי בתחום למחלקה.
<ענת ברקו (הליכוד):>
למה אי אפשר להגדיר את זה יותר טוב? מה זה ידע וניסיון בתחום?
<היו"ר ניסן סלומינסקי:>
זה קשה.

<נעמה מנחמי:>
העובדה שלאדם יש תואר ראשון בכלכלה לא בהכרח הופכת אותו למיומן יותר - - 

<היו"ר ניסן סלומינסקי:>
והפוך.

<נעמה מנחמי:>
- - לעומת אדם שהתעסק בניירות ערך כל חייו, לדוגמה. ככל שנכתוב את זה בצורה יותר - - - 
<ענת ברקו (הליכוד):>
זה יצמצם.
<היו"ר ניסן סלומינסקי:>
העומס באמת בבית המשפט בחיפה הוא כזה גדול שצריכים להוסיף עוד שופטים? אני סומך, כי אני חושב שצריכים להוסיף בעוד הרבה מקומות שופטים, אבל העומס הוא כזה גדול? אתן לא חייבות לענות על כל שאלה, לפעמים אנחנו מחייכים.
<שירי לנג:>
אפשר לומר שהעומס הוא נחלת כלל ההרשאות וכלל המחוזות.
<היו"ר ניסן סלומינסקי:>
אם יש לך תשובה טובה תעני, אם לא - - -
<שירי לנג:>
אני לא יכולה להצביע על שום בית משפט שאפשר להגיד שאין בו עומס באופן כזה שאנחנו לא צריכים תקנים?
<ענת ברקו (הליכוד):>
אבל אתם בודקים את התפוקות?
<שירי לנג:>
בוודאי.
<ענת ברקו (הליכוד):>
יש מקומות שבגלל תפוקות לא מספיקות או לא מספקות יש עומס נורא גדול, כי קצב העבודה הוא מאוד איטי? אתם דורשים מכסות משופטים?
<שירי לנג:>
אנחנו עוקבים כל הזמן אחר קצב סגירת התיקים, זה מתפרסם גם בדוחות השנתיים שלנו. 

<היו"ר ניסן סלומינסקי:>
אני חושב שהבית משפט הכי עמוס הוא בית המשפט העליון, נכון?
<שירי לנג:>
כן.

<היו"ר ניסן סלומינסקי:>
למה שלא נוסיף שמה כמה שופטים? שניים, נתחיל עם שניים.
<שירי לנג:>
שאלה שאני נשאלת בערך כל דיון כאן.
<היו"ר ניסן סלומינסקי:>
גם אני שואל את זה כל דיון. הייתה לי פעם תשובה של הנשיא ברק.
<ענת ברקו (הליכוד):>
שמה?

<היו"ר ניסן סלומינסקי:>
שאלתי: בית המשפט הכי עמוס זה בית המשפט העליון, אז למה לא נוסיף שמה עוד שני תקנים? נתחיל עם עוד שני תקנים לדוגמה. שנוסיף עוד.
<ענת ברקו (הליכוד):>
או שאפשר לסנן חלק מהעתירות.
<היו"ר ניסן סלומינסקי:>
גם את זה צריך וגם את זה. עכשיו דרך אגב עושים, מעבירים חלק מזה לבית המשפט המחוזי, כל אותם דברים שלא היה. אבל נוסיף.
<ענת ברקו (הליכוד):>
נכון. אי אפשר לעמוד בזה.
<היו"ר ניסן סלומינסקי:>
אני חושב שהנהלת בתי המשפט ודאי שתאמץ את זה בשמחה, לא?

<שירי לנג:>
אני יכולה להביא את הדברים בפני מקבלי ההחלטות.
<היו"ר ניסן סלומינסקי:>
אז אני אגיד לך את התשובה: על גופתנו. על גופתנו, שזה דבר מדהים. טוב, זה סיפור. אני גם לא רוצה לחזור על התשובה של הנשיא ברק כשהצעתי את זה, והבאתי שני תקנים כשהייתי חבר ועדה. והוא בא לישיבה של ועדת החוקה כשהייתי רק חבר, והבאתי שני תקנים, על ידי טומי לפיד שהיה שר המשפטים, הבאתי אישור משר האוצר, שני תקנים, תשובתו הידועה, עד היום זה עוד מהדהד בחלל.
<נעמה מנחמי:>
יש לי רק שאלה קטנה.
<היו"ר ניסן סלומינסקי:>
לפני הנושא של התחולה? ואחר כך נראה אם מישהו כאן.

<נעמה מנחמי:>
לפני נושא התחילה, רק משהו טכני. בסעיף 40 – בית משפט מחוזי ידון באלה: (6) עניין כלכלי כהגדרתו בסעיף 42ב. אבל עניין כלכלי בהמשך בסעיף ההגדרות, 42א – אולי תסתכלו במסמך ההכנה, יהיה לכם יותר קל, בעמוד 2 – אז ב-40(6) כתוב: "עניין כלכלי – כהגדרתו בסעיף 42ב". אז למעשה אתם אפילו משנים מ"כמשמעותו" ל"כהגדרתו". בעוד שעניין כלכלי בסעיף ההגדרות, 42א, כתוב: "עניין כלכלי" – כמשמעותו בסעיף 42ב.
<לירון בנית ששון:>
אלה היו תיקונים של הנוסח, שהם מצאו לנכון לערוך אותם.
<נעמה מנחמי:>
אוקיי, אז תבדקו לנו את הנושא הזה, ומקסימום אנחנו נשנה בהתאם לצורך. אוקיי, אז בואו נדבר - - -
<היו"ר ניסן סלומינסקי:>
רק רגע, לפני זה, יזהר, אתה רוצה לומר משהו או אחרים רוצים?
<יזהר קנה:>
אנחנו כמובן מברכים על זה בלשכת רואי החשבון. יש לנו ניסיון מצוין עם בית המשפט הכלכלי בתל אביב. העובדה שיש שופטים שיש להם את המקצועיות שנדרשת בנושאים הכלכליים/החשבונאיים, זה דבר שהוא מאוד מאוד עוזר. בדרך כלל זו דיסציפלינה שלמשפטנים קשה להיכנס אליה, מטבע הדברים. ולכן כשאתה יודע שאתה מגיע לאכסניה, שלאנשים יש הרבה ידע וניסיון, זה כמובן מאוד מאוד תורם. ואני חושב שאין לנו אלא לבוא ולברך על זה, כי לפחות בתל אביב אנחנו רואים יתרון מאוד מאוד גדול בדבר הזה.
<ענת ברקו (הליכוד):>
יופי.
<היו"ר ניסן סלומינסקי:>
יפה. עוד מישהו רוצה להתייחס?

<ענת ברקו (הליכוד):>
אני הייתי מאוד שמחה שהם גם יבואו לדיון שלנו על המתמחים של המשפטים, כי לדעתי ללשכת רואי החשבון יש מה להגיד גם על זה.
<היו"ר ניסן סלומינסקי:>
הם נתנו שם פקטור בזמנו.

<יזהר קנה:>
הגם שיש לנו הרבה מה להגיד בעניין המתמחים, אני רוצה להזכיר שההחלטה נמצאת בידי משרד המשפטים. הוא הגוף שעושה את הבחינות.
<היו"ר ניסן סלומינסקי:>
זה אצלכם, לא אצל לשכת עורכי הדין?
<יזהר קנה:>
אצלנו, כן.
<ענת ברקו (הליכוד):>
לא, בלשכת עורכי הדין זה לשכת עורכי הדין.

<יזהר קנה:>
אצל רואי החשבון זה משרד המשפטים.
<ענת ברקו (הליכוד):>
למה בעצם לא משווים?
<היו"ר ניסן סלומינסקי:>
זה מאבק החיים שלהם כל הזמן, לקבל - - -

<ענת ברקו (הליכוד):>
מה הפקטור שנתתם? 18 נקודות?

<יזהר קנה:>
קודם כול, ההחלטה לא הייתה שלנו, ההחלטה הייתה של משרד המשפטים.
<ענת ברקו (הליכוד):>
מה היה הפקטור?
<יזהר קנה:>
לא היה שם פקטור. הוחלט לתת את הציון המיטבי מתוך מספר מסוים של שאלות. ככה הוחלט. והתוצאה בפועל כמובן הייתה על אחוז מעבר יותר גבוה, שנבע מהנסיבות הספציפיות של אותה בחינה. להזכיר רק, היו שתי בחינות. הייתה בעיה, לפחות לכאורה או לא לכאורה, בבחינה אחת, בבחינה השנייה לא הייתה בעיה, ולכן שם הציונים היו במתכונת הרגילה. אנחנו מאוד מאוד מקווים שהבחינה שהייתה לפני כמה זמן ויש עוד כמה ימים, שזה הבחינות של הסבב הזה, יעברו בשקט.
<היו"ר ניסן סלומינסקי:>
דרך אגב, סתם, כמה אחוזים עברו בבחינה שהייתה חלקה?
<ענת ברקו (הליכוד):>
83%?
<היו"ר ניסן סלומינסקי:>
בבחינה החלקה, בלי שהיו צריכים לעשות שינוי, אתה זוכר?

<יזהר קנה:>
אני לא זוכר במדויק, לדעתי 50 ומשהו אחוז, שזה אחוז נורמלי. דרך אגב, יש אצלנו שתי בחינות, אחת בחשבונאות ואחת בביקורת. למרות שתמיד הרעשים הם סביב החשבונאות, מה שמהווה שער יותר קשה להיכנס למקצוע הוא הבחינה בביקורת.
<היו"ר ניסן סלומינסקי:>
הבנתי. טוב.

<ענת ברקו (הליכוד):>
כן, אנחנו ניקח בחשבון את זה בדיון - - -

<היו"ר ניסן סלומינסקי:>
זה לא רלוונטי, אין לנו מעמד בין כה וכה.
<ענת ברקו (הליכוד):>
יש לנו דיון כאן, לא?

<היו"ר ניסן סלומינסקי:>
יש דיון, אבל אין לנו מעמד. נניח נחליט פה אחד, נצביע לתת פקטור - - -

<ענת ברקו (הליכוד):>
יש לנו אמירה שהיא נוגעת - -
<היו"ר ניסן סלומינסקי:>
אמירה ציבורית. אין לנו אמירה חוקית.

<ענת ברקו (הליכוד):>
- - ל-66% נכשלים.

<היו"ר ניסן סלומינסקי:>
לא, אין לנו אמירה חוקית, אני אומר. אני עושה את הישיבה הזאת רק כדי להפגיש את הצדדים סביב שולחן שידברו, במקום שירוצו בכל מיני - - -
<ענת ברקו (הליכוד):>
אני מקווה שקיבלת את המכתב שלי.
<היו"ר ניסן סלומינסקי:>
בתוך 3,000 מכתבים? 
<ענת ברקו (הליכוד):>
טוב, אני אביא לך אותו באופן אישי.
<היו"ר ניסן סלומינסקי:>
לא, אני צוחק. לא, קיבלתי. טוב, תסבירו את סעיף התחילה.
<לירון בנית ששון:>
בעצם כשהצענו את החוק אז הערכנו ש-30 ימים יספיקו כדי למנות שופטים. בדיעבד זה לא הספיק, כי עד היום לא מונו שופטים כאלה. והוועדה לבחירת שופטים אמורה להתכנס רק ב-27 במרץ.
<ענת ברקו (הליכוד):>
אז אפשר לעשות את זה 90 יום.
<היו"ר ניסן סלומינסקי:>
בסבב הקרוב זה לא ילך?

<לירון בנית ששון:>
לא, בפברואר כבר יש רשימה.

<היו"ר ניסן סלומינסקי:>
היום הרשימה. 8 בחודש זה היום.

<שירי לנג:>
כן, צריך פרסם 45 ימים לפני.
<היו"ר ניסן סלומינסקי:>
אני אומר: היום הרשימה.

<שירי לנג:>
נכון, אבל הם כבר לא נכנסו לרשימה.

<ענת ברקו (הליכוד):>
אי אפשר להגיד בתוך כך וכך?
<היו"ר ניסן סלומינסקי:>
רגע, בוא נשמע. ולכן? 

<ענת ברקו (הליכוד):>
- - -

<היו"ר ניסן סלומינסקי:>
בסדר, אין כאן מחלוקת. אני רק אתנה את זה בתנאי שיוסיפו לעליון עוד שני שופטים.
<ענת ברקו (הליכוד):>
אני בעד. טוב, תודה.

<לירון בנית ששון:>
גם מרגע הבחירה בוועדה עצמה יש פרק זמן שחולף עד להשבעה בטקס אצל נשיא המדינה. ולכן ההערכה שלנו, ורצינו ללכת על הצד הבטוח, זה פרק זמן של חצי שנה. אבל אנחנו לא נאמר רק חצי שנה אלא נגיד: חצי שנה, או במועד מינוי השופטים למחלקה הכלכלית, לפי המוקדם. זה מה שאנחנו חשבנו להציע.
<היו"ר ניסן סלומינסקי:>
מבחינת התקציב זה יופיע בתקציב או משהו?
<שירי לנג:>
לא, כבר קיבלנו את התקנים.
<היו"ר ניסן סלומינסקי:>
קיבלתם את התקנים כבר?

<שירי לנג:>
אפשר לאייש אותם החל מ-2018.

<נעמה מנחמי:>
אני רק אעיר שזה לא כל כך מקובל לכתוב במועד מינוי השופטים. נוסח אולי קצת יותר מקובל יהיה, אם אנחנו מכוונים לאזור החצי שנה, או לכתוב חצי שנה - - -
<היו"ר ניסן סלומינסקי:>
או מוקדם יותר.

<נעמה מנחמי:>
כן, או השר יכול להקדים. או אולי לכתוב הסדר שהחוק ייכנס לתוקף בתוך 60 יום, ושהשר יכול להאריך את מועד התחילה לעוד 90 יום. משהו כזה.
<היו"ר ניסן סלומינסקי:>
זאת אומרת, אפשר אפילו שהחוק יחול מיד, אבל ההפעלה תהיה קצת יותר מאוחר, לא? זה ייראה כאילו שהשר לא מממש את החוק?
<שירי לנג:>
החוק אבל לא יוכל לחול אם לא יהיו שופטים במחלקה הכלכלית, כי החוק אומר שהתיקים צריכים להיות מנותבים לשופטי המחלקה הכלכלית.
<היו"ר ניסן סלומינסקי:>
אמת. אז איך נעשה שזה יהיה אלגנטי?
<נעמה מנחמי:>
מה לגבי ה-90 פלוס 90?
<שירי לנג:>
אני הייתי מאוד רוצה לומר שבתוך 90 יום ימונו שופטי המחלקה הכלכלית, אבל הסבירות שזה יקרה בעיניי היא מאוד מאוד נמוכה. כי אם הוועדה רק מתכנסת בסוף מרץ, טקס השבעה בבית הנשיא הוא לא בתוך - - -
<נעמה מנחמי:>
סוף מרץ זה עוד חודשיים וחצי.
<היו"ר ניסן סלומינסקי:>
לא, אבל אחר כך הטקס אצל הנשיא וכו'.

<שירי לנג:>
זה תהליך שלוקח זמן. גם אף אחד לא מבטיח לנו שתהיה הסכמה בוועדה. אנחנו יוצאים מנקודת הנחה שהוועדה תמצא מועמד ותסכים עליו, ושהמועד בוועדה גם לא יידחה.
<היו"ר ניסן סלומינסקי:>
שלא יהיה פיצוץ בגלל שלא הגיעו להסכמה לגבי העליון?
<שירי לנג:>
הדברים האלה משתנים.
<נעמה מנחמי:>
אני גם מזכירה שבעצם התיק יכול להיות מנותב למחלקה הכלכלית גם אם אין שם כרגע שופט.
<שירי לנג:>
אז למי הוא ינותב?
<היו"ר ניסן סלומינסקי:>
לא, אז הוא יהיה בתל אביב עדיין.

<שירי לנג:>
אני לא רואה איך אפשר לקיים את הוראות החוק אם אין שופט במחלקה הכלכלית, כי זו כל המשמעות של החוק.
<היו"ר ניסן סלומינסקי:>
לא, זה בסדר. השאלה רק, בוא נחשוב ביחד, איזה נוסח - - -
<שירי לנג:>
אי אפשר לומר שישה חודשים או אפשרות הקדמה – אבל איך עושים את ההקדמה?
<היו"ר ניסן סלומינסקי:>
או שהשר יכול להקדים.
<נעמה מנחמי:>
בצו.

<שירי לנג:>
מבחינתי, אפשר, שהשר יכול בצו להקדים את המועד.
<היו"ר ניסן סלומינסקי:>
בצו שלא צריך אישור ועדה? לא יודע, אתם רוצים להיכנס עוד פעם לצו?
<שירי לנג:>
עוד פעם, אני לא מכירה סעיפים כאלה בחקיקה.

<לירון בנית ששון:>
אני גם לא מכירה. אבל אפשר יהיה לבדוק אולי את העניין הזה.
<היו"ר ניסן סלומינסקי:>
איך אתם הצעתם?

<שירי לנג:>
אי אפשר להגיד: בעת המינוי?
<לירון בנית ששון:>
אנחנו הצענו שבעצם יום התחילה יהיה בתוך שישה חודשים מיום פרסומו או במועד מינוי השופטים למחלקה הכלכלית, לפי המוקדם.
<היו"ר ניסן סלומינסקי:>
לא, אני אגיד לכם: אם אתם מתלים את זה במינוי, המשמעות היא שהשר יוכל – אנחנו יוצאים עכשיו מתוך רצון טוב שרוצים וכו', אבל אם נניח ישתנה מזג האוויר - - -
<שירי לנג:>
לא, אבל אני אומרת שישה חודשים. לכל היותר שישה חודשים, וזה לפי המוקדם. אז לכל היותר שישה חודשים, או אם המינוי היה קודם לכן, אז אפשר גם קודם לכן. כי זה לפי המוקדם. זאת אומרת, מה שבא קודם.
<היו"ר ניסן סלומינסקי:>
כן, אני יודע. אבל איך כותבים דבר כזה?

<שירי לנג:>
אפשר לכתוב: בעת המינוי, ולא יאוחר משישה חודשים. בעצם זו המשמעות. זה בעת המינוי ולא יאוחר משישה חודשים.
<נעמה מנחמי:>
יש לך דוגמה לחקיקה שבה באופן דומה התחילה הייתה לפי עת מינוי של מישהו?
<לירון בנית ששון:>
התייעצתי עם הנוסח חוק. הם אמרו שזה אפשרי. לא אמרו לי על מקומות, אני יכולה לבדוק, אין לי כרגע כאן דוגמאות.
<נעמה מנחמי:>
אז אולי נעשה הפסקה של עשר דקות?

<היו"ר ניסן סלומינסקי:>
אפשר לכתוב בלי קשר למינוי: בתוך חצי שנה. רגע, למה לא לכתוב: בתוך חצי שנה?
<לירון בנית ששון:>
כי השרה רוצה קודם לכן. ולכן אם תהיה לה אפשרות היא רוצה - - -

<היו"ר ניסן סלומינסקי:>
בתוך חצי שנה. בתוך. בתוך תמיד זה יכול להיות.

<שירי לנג:>
בתוך זה יכול להיות לפני?

<היו"ר ניסן סלומינסקי:>
אלא מה?

<נעמה מנחמי:>
זה יכול להיות לפני. אני לא מכירה.

<היו"ר ניסן סלומינסקי:>
תבדקו. להערכתי בתוך חצי שנה זה אומר שזה יכול להיות גם בעוד חודשיים. תנסו לבדוק.
<נעמה מנחמי:>
כן, אבל אני מזכירה שאנחנו כן רוצים ודאות. וכאילו בתוך חצי שנה זו איזושהי אמירה קצת עמומה.
<היו"ר ניסן סלומינסקי:>
לא, זה ודאות שבתוך חצי שנה.
<שירי לנג:>
אפשר אולי: לא יאוחר משישה חודשים – החוק ייכנס לתוקף בתוך תקופה שלא תהיה מאוחרת משישה חודשים.
<היו"ר ניסן סלומינסקי:>
גם זה יכול להיות – לא יאוחר.

<נעמה מנחמי:>
- - - לתוקף בצו של שרת המשפטים, ולא יאוחר מחצי שנה.
<היו"ר ניסן סלומינסקי:>
למה צריך צו של שרת המשפטים?

<נעמה מנחמי:>
כי מה קובע את הגונג שבו - - -
<היו"ר ניסן סלומינסקי:>
זהו, החוק, לא צריכים לקבוע יום. לא יאוחר מחצי שנה. נו, אז מה?

<נעמה מנחמי:>
אוקיי, אבל באיזה יום לא יאוחר?

<היו"ר ניסן סלומינסקי:>
כל יום הוא יכול. בכל יום שהוא רוצה.
<נעמה מנחמי:>
אבל סליחה, עם כל הכבוד לשר והנהלת בתי המשפט, מי שקובע את מועד התחילה של חוק זה הכנסת. 

<היו"ר ניסן סלומינסקי:>
נו, אז הכנסת קובעת.

<נעמה מנחמי:>
והכנסת יכולה להסמיך את השר במקומה להגיד מהו היום שבו זה מתחיל. אבל מישהו צריך לכתוב את היום הזה שבו מתחילים. כלומר, או שכותבים עכשיו מהו היום שבו מתחילים, או שמסמיכים מישהו אחר להגדיר את היום שבו יתחילו. אבל אי אפשר - - -
<היו"ר ניסן סלומינסקי:>
רגע, נוסח של או בתוך חצי שנה, לא יאוחר משישה חודשים, נוסח כזה, בוא נלך אחד-אחד, אתם יכולים עכשיו בטלפון לבדוק שזה נוסח שיכול ללכת?
<לירון בנית ששון:>
כן, עוד פעם, סליחה?

<היו"ר ניסן סלומינסקי:>
נוסח שבתוך שישה חודשים או לא יאוחר משישה חודשים, אם זה נוסח שכן אפשר לכתוב. אחר כך נבדוק ותבדקו גם, אם זה צריך שגם יהיה מה שנקרא יום תחילה או שמישהו יחליט, למרות שכותבים שיש אופציה, ואז צריכים להוסיף שהשרה בצו או אני יודע - - -
<שירי לנג:>
אפשר אולי, שוב: בעת המינוי, ולא יאוחר משישה חודשים. ואז מבטיחים שבעת המינוי, כי זאת תהיה המשמעות, הצו הרי יקבע את מועד המינוי.
<נעמה מנחמי:>
זה קצת מוזר. אם אני אדם שרוצה להגיש עכשיו - -
<שירי לנג:>
אבל זה מתפרסם ברשומות.
<נעמה מנחמי:>
שנייה. - - אם אני עכשיו אדם שרוצה להגיש תביעה בבית המשפט, ואני צריכה לדעת אם זה בבית המשפט הכלכלי או בבית המשפט המחוזי הרגיל, אני רוצה שאני אוכל להיכנס - -
<היו"ר ניסן סלומינסקי:>
זה לא היה בין כה וכה, זה הנשיא קובע.

<נעמה מנחמי:>
- - לראות צו או דבר חקיקה כלשהו, לרבות חקיקת משנה. הודעה על מינוי היא לא חקיקה, גם לא חקיקת משנה, זו הודעה - - -
<שירי לנג:>
אבל ההודעה על המינוי מתפרסמת ברשומות, זה משהו שהוא - - -
<היו"ר ניסן סלומינסקי:>
רגע, למה הוויכוח? אתם יכולים בטלפון אחד לנסות לבדוק את זה עכשיו, כדי שנדע נוסח? את מי תשאלו? חמש דקות?
<אסף פרידמן:>
הפסקה.

<(הישיבה נפסקה בשעה 13:37 ונתחדשה בשעה 13:43.)>
<היו"ר ניסן סלומינסקי:>
טוב, אני מחדש את הישיבה, ואנחנו בדריכות גדולה מה שנקרא. כן.
<לירון בנית ששון:>
מה שאנחנו מציעים זה שיהיה כתוב שהתחילה של חוק תהיה ארבעה חודשים מיום פרסומו, עם אפשרות של השר להאריך את זה בצו בחודשיים נוספים.
<נעמה מנחמי:>
רק אני אקריא את הסעיף, כדי שזה יהיה ברור: והוא יחול על הליכים בעניין כלכלי או בעניין כלכלי-מינהלי שהוגשו ביום התחילה ואילך. זאת אומרת לא תהיה העברה של תיקים, רק מה שהוגש מחדש. זה גם ההסדר שהיה, נדמה לי - - -
<היו"ר ניסן סלומינסקי:>
זאת אומרת, תיקים שהתחילו לפני כן ימשיכו איפה שהתחילו.
<לירון בנית ששון:>
נכון.

<היו"ר ניסן סלומינסקי:>
בסדר. אז הם אומרים: ארבעה חודשים, והשר יוכל להאריך את זה בעוד חודשיים, אם יהיה צורך.
<נעמה מנחמי:>
עכשיו, אתם מדברים על הוגשו ביום התחילה. כלומר גם אם זה נמצא עדיין בקדם משפט בבית משפט רגיל, זה לא יעבור למחלקה הכלכלית. זו הייתה כוונתכם?
<שירי לנג:>
כן, זאת הכוונה.
<נעמה מנחמי:>
למה?

<שירי לנג:>
כי אחרת המשמעות היא שאנחנו צריכים עכשיו לפנות לכל שופטי המחוזי חיפה, שיבדקו אצלם במלאי שלהם איזה תיק הוא תיק שעונה להגדרה של בית משפט כלכלי שלא התקיים בו קדם. זה מצריך כאילו הרבה עבודה.
<היו"ר ניסן סלומינסקי:>
וככה מי שינתב את זה זה הנשיא?
<שירי לנג:>
כן. עכשיו, אין מניעה גם שאם לא התקיים קדם, אז בהחלטה מנהלית יעבירו את זה לשופט, לא צריך את זה בחקיקה.

<היו"ר ניסן סלומינסקי:>
הבנתי. ומדובר רק בתיקים שברמה של מחוזי?
<שירי לנג:>
כן, המחלקה הכלכלית - - -
<היו"ר ניסן סלומינסקי:>
רק ברמה של מחוזי, לא שלום.

<נעמה מנחמי:>
אני רק מדגישה שלפי סעיף 42ד שר המשפטים בהסכמת נשיא בית המשפט העליון יקבע בצו את המספר המרבי של השופטים במחלקה הכלכלית. והצו לגבי המחלקה הכלכלית בתל אביב קובע שלושה שופטים או חמישה במקרה של היעדרות של אחד מהם, ושבעה בתקופה של הפגרה.
<היו"ר ניסן סלומינסקי:>
בסדר. אין הערות? רועי, אין לך הערות?
<רועי וולף:>
נשמע מושלם.
<היו"ר ניסן סלומינסקי:>
נשמע מושלם. אתה כלכלן מה שנקרא. רגע, אני צריך לעשות גיוס? טוב, אז אם כך, מי בעד לאשר את החוק? ירים את ידו.
הצבעה

בעד – פה אחד
הצעת חוק בתי המשפט (תיקון מס' 81) (הקמת מחלקה כלכלית בבית המשפט המחוזי בחיפה), התשע"ח–2017, אושרה.
<היו"ר ניסן סלומינסקי:>
וואו, אושר פה אחד.
ואני מקווה מאוד שבאמת זה יהיה תחילת דרך – אל"ף, למקצע שופטים בתחומים מסוימים, שאנחנו יודעים שיש שמה באמת ביקוש גדול; בי"ת, להגדיל את מספר השופטים, כי פה אנחנו מגדילים בסך הכול את מספר השופטים; וגימ"ל, באמת לעשות פריסה, שלא יצטרכו לנסוע נניח מחיפה או מקרית אתא או קרית מוצקין, לנסוע לתל אביב, אלא יהיה להם פתרון בצפון. ויכול להיות שבעקבות זה יהיה יום אחד בדרום, ויום אחד בירושלים אולי, אם יהיה צורך.
טוב, אז שיהיה לכולנו בהצלחה. תודה רבה. הישיבה נעולה.
<הישיבה ננעלה בשעה 13:47.>

